‘যদি আবার ফিরে আসতে পারি, দেখিয়ে দেব কী করতে পারি’, বললেন মুখ্যমন্ত্রী

কলকাতা: সোমবার মাঝরাত থেকে ভারী বৃষ্টিতে বিপর্যস্ত শহর কলকাতা। যদিও দুর্যোগ কাটিয়ে কাটিয়ে ধীরে ধীরে ছন্দে ফিরেছে শহর। এখনও কিছু কিছু জায়গায় জল জমে আছে। আশা করা যাচ্ছে, সেটাও হয়তো আজ কালের মধ্যেই নেমে যাবে। শহরের জমা জলের দুর্ভোগ, বিদ্যুৎস্পৃষ্ট হয়ে নয় জনের প্রাণ যাওয়ার দায় ঠেলেছে সরকারের উপরই। বৃহস্পতিবার বিকেলে নিউ আলিপুর সুরুচি সংঘ (Suruchi Sangha CLub) ক্লাবের পুজো উদ্বোধন (Durga Puja 2025) করছেন মুখ্যমন্ত্রী মমতা বন্দ্যোপাধ্যায় (Mamata Banerjee)। তখন বিরোধীদের পাল্টা জবাব তিনি। বললেন, “যদি আবার ফিরে আসতে পারি, দেখিয়ে দেব কী করতে পারি।”

মমতা অরূপ বিশ্বাসের ক্লাবের ফিতে কেটে, দেবীর পায়ে ফুল ছড়িয়ে মাইক হাতে নিয়ে, বিরোধীদের উদ্দেশে তোপ দেগে বললেন, তারা যেন নিজেদের মুখটা আয়নায় দেখে। তারপর অন্যকে নিয়ে সমালোচনা করে। মুখ্যমন্ত্রীর স্পষ্ট কথা, “বাংলা মানুষের পাশে ছিল, আছে, থাকবে। তোমরা আমাদের জলে ভাসাও, আর আমরা জল তাড়াই। সাড়ে ৫ লক্ষ পুকুর কেটেছি বাংলায়। তাই জলটা বের করে দিতে পারি।”

আরও পড়ুন: চেতলা অগ্রণীর পুজো মণ্ডপে আগুন, দর্শকদের প্রবেশ বন্ধ

এদিনও মুখ্যমন্ত্রী এই পরিস্থিতির জন্য কেন্দ্রকেই দোষারোপ করেন। তিনি বলেন, “বিহার, ফারাক্কা, উত্তরপ্রদেশের জল আসছে। মেয়র সহ সবাই ছিল সেই সময় রাস্তায় থেকে গোটা বিষয়টি দেখেছে। যেন মনে হচ্ছে আমিও প্রকৃতিটা কন্ট্রোল করি। দর্শনার্থীদের উদ্দেশে বলেন, “আগামী দিনে যদি ড্রেজিং না করে যদি আমি আপনাদের আশীর্বাদে আবার ফিরে আসতে পারি, বুঝিয়ে দেব কী করতে পারি। ওরা কিছু না করলে বিকল্প কী করা যায় দেখিয়ে দেব। আমাদের দিকে জল ঠেললে আমিও ওদের দিকে জল ঠেলে দেব। কত সহ্য করা যায়। প্রত্যেক বছর এক জিনিস।”

দেখুন ভিডিও